
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 8 noiembrie 2011

PL-x 560/2011


AVIZ

asupra

propunerii legislative privind unele măsuri în domeniul asigurării unor categorii de persoane în sistemul public de pensii
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind unele măsuri în domeniul asigurării unor categorii de persoane în sistemul public de pensii, trimisă cu adresa nr. PL-x 560 din 24 octombrie 2011, înregistrată cu nr.31/975 din 25 octombrie 2011. 
Propunerea legislativă a fost respinsă de Senat, în şedinţa din 12 octombrie 2011, în calitate de primă Cameră sesizată.
Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Iniţiativa legislativă are ca obiect de reglementare instituirea unor măsuri în domeniul asigurării unor categorii de persoane în sistemul public de pensii până la data de 31 decembrie 2011, termen până la care persoanele care nu au calitatea de pensionari pot încheia un contract de asigurare socială pentru perioadele de timp în care nu au avut calitatea de asigurat în sistemul public de pensii sau într-un sistem de asigurări sociale neintegrat acestuia.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 8 noiembrie 2011.

Membrii comisiei au examinat iniţiativa legislativă supusă avizării, expunerea de motive, punctul de vedere al Guvernului României, transmis prin adresa cu nr.1265 din 26 mai 2011, conform căruia Guvernul susţine adoptarea propunerii legislative, sub rezerva însuşirii amendamentelor formulate şi avizul favorabil, cu observaţii şi propuneri al Consiliului Legislativ, aviz cu nr. 450 din 18 aprilie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative privind unele măsuri în domeniul asigurării unor categorii de persoane în sistemul public de pensii, cu solicitarea de a fi modificată data de la care textul prevăzut la art.4 alin.(3) ar dobândi aplicabilitate, pentru a nu fi încălcate dispoziţiile constituţionale prevăzute la art.15 alin.(2) din Constituţia României, republicată.
În raport de obiectul şi conţinutul reglementării, iniţiativa legislativă face parte din categoria legilor organice.
                       
PREŞEDINTE,                          
    SECRETAR,

                        
  Daniel Buda                                    Gabriel Andronache
Consilier parlamentar,

Rodica Penescu
_1381234643.unknown

